ඉඩම් කට්ටි කර අලෙවි කරන ව්‍යාජ ආයතනයක් පවත්වාගෙන යමින් පුද්ගලයන් රැසකට ඉඩම් කට්ටි ලබාදෙන බව කියා රුපියල් කෝටි දෙකකට ආසන්න මුදලක් වංචා සහගත ලෙස ලබා ගෙන මොනරාගල හුලංදාව ප්‍රදේශයේ නිවසක සැඟවී සිටි අඹු සැමි යුවලක් මොනරාගල මූලස්ථාන පොලිසිය විසින් අත්අඩංගුවට ගෙන වැඩිදුර පරීක්‍ෂණ කටයුතු කිරීමට හලාවත කොට්ඨාස විශේෂ අපරාධ විමර්ශන ඒකකයට බාරදී ඇත.මාදම්පේ ඌරලිය ප්‍රදේශයේ පදිංචිකරුවකු බව කියන මේ යුවල තම ව්‍යාපාරය වෙන්නප්පුව ප්‍රදේශයේ කුලී ගොඩනැඟිල්ලක පවත්වාගෙන ගොස් තිබුණි.“ශක්ති දේපළ” වෙළඳ සමාගම නමින් විශාල ඉඩම් කට්ටි කර එම කොටස් ගෙවීමේ ක්‍රමයට අලෙවි කරන බව කියමින් ලක්ෂ ගණනින් මුදල් අත්තිකාරම් ලබාගෙන ඇත.හලාවත කොට්ඨාසයේ 29 දෙනකුද, කුලියාපිටිය ප්‍රදේශයේ 26 දෙනෙකුද මෙම ආයතනය වෙත මූලික මුදල් කොටස් තැන්පත් කර තිබූ බවත් පොලිසිය කීය.